KIRJALLINEN KYSYMYS E-3384/02 esittäjä(t): Erik Meijer (GUE/NGL) neuvostolle. Internet-suodattimista ja muista tiedonkeruumuodoista koostuvan maailmanlaajuisen järjestelmän kehittäminen Yhdysvaltain puolustusministeriön toimeksiannosta.



Virallinen lehti nro 222 E , 18/09/2003 s. 0064 - 0065



KIRJALLINEN KYSYMYS E-3384/02 esittäjä(t): Erik Meijer (GUE/NGL) neuvostolle (28. marraskuuta 2002) Aihe: Internet-suodattimista ja muista tiedonkeruumuodoista koostuvan maailmanlaajuisen järjestelmän kehittäminen Yhdysvaltain puolustusministeriön toimeksiannosta 1. Onko neuvosto tietoinen The Washington Post -lehden numerossa 12. marraskuuta 2002 julkaistusta Yhdysvaltain entisen kansallisen turvallisuusneuvonantajan ja Information Awareness -toimiston johtajan John Pointdexterin ilmoituksesta? Toimisto tutkii Yhdysvaltain puolustusministeriön toimeksiannosta tiedonkeruujärjestelmää, jotta olisi mahdollista tutkia ja analysoida ympäri maailmaa muun muassa lentoyhtiöiden, maahanmuuttovirastojen, pankkien ja tietoliikenteen (Internet-liikenteen) tietokantoja ja tietovirtoja. 2. Tiesikö neuvosto ennen tätä julkaisua, että Yhdysvalloista käsin suunnitellaan tällaista järjestelmää, jolla ei ole vaikutusta tietoliikenteeseen ainoastaan Yhdysvaltain sisällä vaan myös muualla maailmassa, mukaan lukien Euroopan unionin jäsenvaltioiden alueet? 3. Mitä salakuuntelumahdollisuuksia tästä syntyy niiden mahdollisuuksien lisäksi, joita jo paljon pitempään Yhdysvaltain johdolla toiminut Echelon-kuuntelujärjestelmä tarjoaa? 4. Mitä seurauksia tästä on voimassa olevalle yksityisyyden suojelulle ja jo puolitoista vuosisataa demokraattisissa oikeusvaltioissa tunnetulle kirjesalaisuudelle? 5. Mitä seurauksia tästä on teollisuusvakoilun mahdollisuudelle Yhdysvalloista käsin eurooppalaisten yritysten haitaksi? 6. Mitä seurauksia tästä on muiden valtioiden, mukaan lukien Euroopan unioni ja sen jäsenvaltiot, itsenäiselle toiminnalle, ilman Yhdysvaltain valvontaa ja laitonta vaikuttamista? 7. Onko neuvosto valmis vakuuttamaan, että Euroopan unioni ei anna Yhdysvalloille uutta järjestelmää varten tietoja, jotka tallennetaan sähköisen tietoliikenteen mahdollisen säilytysvelvollisuuden vuoksi? Onko komissiolla mahdollisuuksia kieltäytyä tästä yhteistyöstä ja jos näin on, niin mitä? 8. Onko neuvosto jo ilmaissut vastustavansa Yhdysvaltain suunnitelmia vai aikooko se vielä tehdä niin? Yhteinen vastauskirjallisiin kysymyksiin E-3384/02 ja E-3401/02 (8. toukokuuta 2003) Neuvosto ei kommentoi koskaan lehdistössä esitettyjä lausuntoja ja korostaa, että niin kutsutun Total Information Awareness -järjestelmän prototyyppijärjestelmää koskeva työ on ollut saatavilla julkisista lähteistä ennen kuin kyseinen lausunto julkaistiin The Washington Post -lehdessä 12. marraskuuta 2002. Neuvosto pyytää kysyjää tutustumaan julkilausumaan, jonka neuvosto antoi kyseisestä aiheesta Euroopan parlamentin täysistunnossa 23. lokakuuta 2002. Yleisemmältä kannalta katsottuna neuvosto jatkaa säännöllistä vuoropuhelua Amerikan Yhdysvaltojen hallituksen kanssa erityisesti transatlanttisen vuoropuhelun puitteissa, jonka yhteydessä vaihdetaan tietoja molempia osapuolia kiinnostavista ja niiden kannalta tärkeistä asioista.